সাগুফতা শারমীনের কমেন্টটি পড়ে অনেকদিন আগে বিচিত্রার একটা রিপোর্টের কথা মনে পড়ে গেল। বাংলাদেশের এক বৃহৎ এনজিওর মালিক তাঁর অফিসের মহিলা কর্মচারীদের লো কাট ব্লাউজ পরতে বলতেন,তাঁকে বিচিত্রার পক্ষ থেকে এ ব্যাপারে জিজ্ঞাসা করা হলে তিনি বলেন ‘উন্নত বিশ্বে’ নাকি মহিলা কর্মচারীদের এ জাতীয় নির্দেশ হরহামেশাই দেয়া হয়। এর কয়েক বছর পরে যুক্তরাষ্ট্রে পড়াশোনা করতে এসে সেই এনজিও কর্মকর্তার বর্ণনা করা উন্নত বিশ্বের সম্পূর্ণ ভিন্ন চিত্র দেখলাম। এখানে অফিসের পুরুষ কর্মকর্তারা মহিলা সহকর্মী বা অধস্তন কর্মচারীদের ‘সেক্সুয়াল হ্যারাসম্যান্টের’ অভিযোগের ভয়ে মোটামুটি তটস্থ থাকেন। নিজের চোখের আরামের জন্য মহিলা কর্মচারীদের বিশেষ পোশাক পরতে বাধ্য করার কথা ভাবাও যায় না।